Jonas Vingegaard nåede at takke stort set alle i sin takketale på podiet i Paris. Holdkammerater, staben, kæresten Trine, datteren Frida, ja, sågar ASO, der arrangerer Tour de France. Alligevel mente Tour-vinderen i interviewet efterfølgende, at han havde glemt nogen. - Det var superfedt, fordi der virkelig mange danskere her i dag (søndag red.). Jeg kom i tanke om, at jeg havde glemt dem i min takketale, så jeg vil gerne sige tak til alle de danskere, der har heppet på mig i de her tre uger, siger Jonas Vingegaard og fortsætter: - Jeg synes, det var helt fantastisk (at køre på Champs-Élysées red.). Der var helt pakket med danskere. Den 25-årige dansker kunne fejre Tour-triumfen, da han kørte over stregen sammen med sit hold på 21. etape søndag. Havde ikke forberedt sig Det er tradition, at Tour-vinderen holder en tale, men faktisk havde Vingegaard ikke nået at strikke noget sammen. - Jeg havde ikke forberedt noget. Det blev i sidste øjeblik. Jeg håber, det gik okay, siger han. Følelserne kunne han heller ikke forberede sig på - de kom bare væltende. - Det er helt fantastisk. Jeg kan stadigvæk ikke forstå det. Det er ikke bare den gule trøje - det er også den prikkede bjergtrøje. Det er svært at sætte ord på. Jeg synes, det er helt vanvittigt. Jonas Vingegaard skal fejres i København onsdag.

Opsummering:
Den danske Jumbo-Visma-kaptajn kom i tanke om, at han havde glemt de danske fans.